
ACORD 80/2007,  DE 14 DE MARÇ, DEL PLE DEL CONSELL DE L’AUDIOVISUAL DE CATALUNYA

Expedient núm. 43/Avrapi/2007. Autorització campanya per a televisió anomenada Barcelona Ciència 2007 (espot 25”)
1. El 6 de març de 2007 ha estat tramés al Consell de l’Audiovisual de Catalunya un escrit (registre d’entrada núm. 486/2007) de la Direcció de Serveis de Màrqueting i Publicitat de l’Ajuntament de Barcelona, mitjançant el qual sol·licita a aquest Consell l’autorització prèvia de l’emissió de la campanya per a televisió anomenada Barcelona Ciència 2007 (espot 25”).
2. Els serveis del Consell de l'Audiovisual de Catalunya han analitzat l’espot objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzat l’espot objecte d’aquest expedient, resulta que aquest no té per objecte la informació sobre cap servei públic. Així es desprèn de la configuració de l’espot el qual està format per una “pantalla negra amb una circumferència al centre que va donant voltes agafant cada vegada més velocitat fins que es deté”. Aquesta circumferència “representa objectes rodons que a mida que van girant es van transformant uns en els altres: un ou, la Terra, un CD, un rodet de pel·lícula, una moneda, una taronja, una pilota de tennis, una roda, un pany, etc. En el moment en que s’atura, la circumferència mostra la sobreimpressió ‘Descobreix la ciència’ sobre un fons blanc”. La penúltima pantalla conté el logotip de l’Ajuntament de Barcelona verbalitzat també per l’off, mentre que en la darrera pantalla apareixen els logotips de les entitats que hi col·laboren i donen suport. 
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a televisió de la campanya institucional de la Direcció de Serveis de Màrqueting i Publicitat de l’Ajuntament de Barcelona, anomenada Barcelona Ciència 2007, atès que contravé la lletra a de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a la Direcció de Serveis de Màrqueting i Publicitat de l’Ajuntament de Barcelona.
Barcelona, 14 de març de 2007.


Josep M. Carbonell i Abelló                                  Dolors Comas d’Argemir i Cendra
President                                                               Consellera secretària 

